Príloha č. 3

 Návrh Rámcovej dohody

**Rámcová dohoda č.**

# o zabezpečení extradícií, eskort a deportácií pre Ministerstvo vnútra Slovenskej republiky a organizácie v jeho zriaďovateľskej a riadiacej pôsobnosti

**uzavretá podľa § 269 ods. 2 zákona č. 513/1991 Zb. Obchodný zákonník v znení neskorších predpisov a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

 **(ďalej len „Dohoda“)**

medzi zmluvnými stranami:

**Objednávateľ:**

Názov: Slovenská republika zastúpená Ministerstvom vnútra Slovenskej republiky

Sídlo: Pribinova 2, 812 72 Bratislava

Zastúpený: Mgr. Patrik Krauspe, štátny tajomník Ministerstva vnútra Slovenskej republiky, na

 základe plnej moci č.p.: SL-OPS-2023/005305-437 zo dňa 31.10.2023

IČO: 00151866

DIČ: 2020571520

Bankové spojenie: Štátna pokladnica

IBAN: SK7881800000007000180023

BIC/SWIFT kód: SPSRSKBA

(ďalej len „Objednávateľ“)

**a**

**Poskytovateľ :** [obchodné meno spoločnosti podľa výpisu z OR]

 [adresa sídla alebo miesto podnikania],

IČO: [identifikačné číslo organizácie pridelené ŠÚ SR]

DIČ: [daňové identifikačné číslo]

IČ DPH: [registračné číslo platiteľa DPH]

Zastúpený: [titul, meno, priezvisko a postavenie (napr. konateľ spoločnosti)]

Bankové spojenie: [číslo účtu a kód banky]

Zapísaný v obchodnom registri:

Osoby oprávnené konať vo veciach:

a) zmluvných [[titul, meno, priezvisko a postavenie]

b) technických [[titul, meno, priezvisko a postavenie]

Tel.: [tel. číslo osoby oprávnenej konať v zmluvných a v technických veciach]

E-mail: [e-mail osoby oprávnenej konať v zmluvných a v technických veciach]

(ďalej len „Poskytovateľ“)

(spolu aj ako „Zmluvné strany“)

**Úvodné ustanovenia**

A. Ministerstvo vnútra Slovenskej republiky ako verejný obstarávateľ podľa § 7 ods. 1 písm. a) zákona
č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z. z. “) vyhlásilo oznámením č. xxxxx - MSS, zverejneným vo Vestníku verejného obstarávania č. DD.MM./2024 dňa DD.MM.2024 verejnú súťaž na realizáciu zákazky s názvom „Zabezpečenie extradícií, eskort a deportácií pre Ministerstvo vnútra Slovenskej republiky a organizácie v jeho zriaďovateľskej a riadiacej pôsobnosti“ (ďalej len „verejné obstarávanie“).

B. Výsledkom Verejného obstarávania je výber úspešného uchádzača, s ktorým je uzatvorená Dohoda. Na základe tejto skutočnosti a predloženej ponuky Poskytovateľa sa Zmluvné strany v slobodnej vôli a v súlade so všeobecne záväznými právnymi predpismi platnými na území SR rozhodli uzatvoriť túto Dohodu. Účelom tejto Dohody je aj ochrana informácií, ktoré strany tejto Dohody považujú za dôverné a ktoré sú zároveň významné pre realizáciu zákazky.

C. Poskytovateľ prehlasuje, že sa oboznámil so všetkými podmienkami súvisiacimi s realizáciou predmetu Dohody a sú mu známe všetky technické a kvalitatívne podmienky plnenia predmetu Dohody. Základným účelom tejto Dohody je v súlade s výsledkom verejného obstarávania zabezpečenie extradícií, eskort a deportácií pre Ministerstvo vnútra SR a organizácie v jeho zriaďovateľskej a riadiacej pôsobnosti pre zamestnancov Objednávateľa a osôb určených Objednávateľom pri zahraničných cestách do destinácií podľa požiadaviek Objednávateľa.

D. Objednávateľ týmto vyhlasuje, že je spôsobilý túto Dohodu uzatvoriť a plniť záväzky v nej obsiahnuté.

E. Poskytovateľ týmto vyhlasuje, že je spôsobilý túto Dohodu uzatvoriť a plniť záväzky v nej obsiahnuté.

**Článok 1**

**Predmet Dohody**

* 1. Predmetom Dohody je záväzok Poskytovateľa zabezpečiť pre Objednávateľa extradície, eskorty a deportácie pre Ministerstvo vnútra Slovenskej republiky a organizácie v jeho zriaďovateľskej a riadiacej pôsobnosti podľa konkrétnych potrieb Objednávateľa (ďalej len “služby“) v súlade s Opisom predmetu zákazky (ďalej len „OPZ“), ktorý tvorí Prílohu č.1 tejto Dohody a záväzok Objednávateľa zaplatiť Poskytovateľovi za riadne a včas poskytnuté služby cenu podľa článku 4 tejto Dohody. Predmetom Dohody je aj úprava vzájomných práv a povinností strán Dohody pri zachovaní mlčanlivosti o dôverných informáciách pri realizácii predmetu Dohody (ďalej len „dôverné informácie“).
	2. Služby bude Poskytovateľ poskytovať Objednávateľovi na základe jednotlivých písomných objednávok.

**Článok 2**

**Plnenie Dohody**

* 1. Komunikácia medzi Objednávateľom a Poskytovateľom prebieha výlučne v slovenskom jazyku (akceptovaný je aj český jazyk). V odôvodnených prípadoch a na požiadanie Objednávateľa poskytovateľ predloží Objednávateľovi potrebnú dokumentáciu aj v anglickom jazyku. Zmluvné strany pri plnení Dohody komunikujú prostredníctvom elektronickej pošty v rámci emailovej komunikácie medzi Objednávateľom a úspešným Poskytovateľom, prípadne telefonicky:

Emailová adresa Objednávateľa:

Telefonický kontakt Objednávateľa:

Emailová adresa Poskytovateľa: xxxxxx@xxxx.,

Telefonický kontakt Poskytovateľa: xxxxxxxx.

2.2. Objednávateľ elektronickou poštou oznámi meno a priezvisko, emailovú adresu a telefonický kontakt osoby/osôb poverenej/poverených na administratívne úkony v súvislosti so zabezpečením záväznej rezervácie s garanciou ponuky Poskytovateľa na zabezpečenie služby (ďalej len „záväzná rezervácia“) a osoby poverenej na prevzatie letenky do troch (3) pracovných dní odo dňa nadobudnutia účinnosti tejto Dohody. Zmluvné strany sú povinné elektronickou poštou oznámiť si zmenu údajov uvedených v tomto bode bezodkladne najneskôr však do troch (3) dní od vtedy, čo nastala zmena. Zmena údajov je účinná voči druhej Zmluvnej strane Dohody dňom jej oznámenia druhej Zmluvnej strane.

* 1. Poskytovateľ sa zaväzuje technicky a administratívne zabezpečiť celý proces vybavenia leteniek potrebných na vykonanie služby v rámci celého sveta a to od predloženia základnej ponuky možností letov, cez rezerváciu leteniek až po konečné vystavenie leteniek a následnú priebežnú kontrolu rezervačného systému do samotného skončenia extradície, deportácie alebo eskorty. Všetci účastníci tohto procesu musia dodržiavať mlčanlivosť, všetky informácie sú dôverné a to z dôvodu ochrany príslušníkov Policajného zboru, poskytovateľa a leteckej spoločnosti. Akýkoľvek únik informácii predstavuje vysoké bezpečnostné riziko pre všetky zúčastnené strany čo je neprípustné.
	2. Podľa zadanej požiadavky Úradu medzinárodnej policajnej spolupráce a Úradu hraničnej a cudzineckej polície Prezídia Policajného zboru (ÚMPS a ÚHCP P PZ), a Migračného úradu na vykonanie  služby, vypracuje Poskytovateľ z časového a ekonomického hľadiska najvhodnejšiu alternatívu letov (uprednostňuje sa priame letecké spojenie najmä pri lete s extradovanou, deportovanou a eskortovanou osobou) do/z požadovanej destinácie. V naliehavých prípadoch zabezpečí ponuku vhodnej alternatívy letov aj v kombinácii s pozemnou dopravou .
	3. Po potvrdení výberu najvhodnejšej alternatívy letov od Objednávateľa, poskytovateľ technicky správne zabezpečí procesné spracovanie podkladov o zložení eskorty, o identifikačných údajoch extradovanej, deportovanej, eskortovanej osobe (najmä, nie však výlučne bezpečnostný formulár Application form, Risk Assessment form) v rezervačnom letovom systéme leteckého dopravcu, t. j. konkrétne vyžiada extradíciu, deportáciu alebo eskortu osoby a následne rezervuje potrebný počet miest pre členov eskorty a extradovanej, deportovanej alebo eskortovanej osoby.
	4. Technicky v rezervačnom systéme zabezpečí „spárovanie“ vytvorených rezervácií prostredníctvom rezervačných kódov dopravcov tak, aby si interne vedeli dopravcovia „spárovať“ rezervácie letov eskorty s rezerváciou deportovaného, aby bolo zreteľne jasné, že sa jedná o extradíciu, deportáciu, eskortu (dôkladne informovať všetky dotknuté zložky, že sa pripravuje extradícia, a že sa nejedná len o „bežné“ letenky), v tomto kontexte prehľadne pre leteckého dopravcu pripraví v príslušnom cudzom jazyku presnú špecifikáciu o aký prípad ide, t. j. že ide o extradíciu, vyhostenie alebo Dublinský Transfer, resp. o iný špecifický prípad. Zvlášť v systéme leteckého dopravcu v prípade ozbrojenej eskorty vyžiada osobitné schválenie a povolenie na prevoz zbraní. Zvlášť v systéme leteckého dopravcu v prípade extradície, deportácie alebo eskorty osoby so zdravotným problémom, procesne vyžiada schválenie a povolenie zdravotníckeho personálu tzv. MED CASE ako doprovodu k extradícii, deportácii alebo eskorte. Od leteckého dopravcu (špeciálneho oddelenia na extradície, deportácie a eskorty osôb) vyžiada schválenie/potvrdenie už technicky vyžiadanej extradície, deportácie, eskorty na preferovaných letoch.
	5. Po získaní súhlasného stanoviska od leteckého dopravcu na prevoz, technicky v rezervačnom systéme podľa interných nariadení dopravcu (štandardne by mala eskorta s extradovanou, deportovanou, eskortovanou osobou sedieť spolu v posledných radoch, vo výnimočných prípadoch aj na inom mieste v lietadle), vyžiada o pridelenie seatingu pre eskortu a extradovanú, deportovanú alebo eskortovanú osobu. V prípade zamietnutia žiadosti leteckým dopravcom na svojej linke z bezpečnostného alebo technického hľadiska, v kontexte zistených nezrovnalostí, nedostatkov, obsadenosti lietadla (napr. inou deportovanou osobou, významnou delegáciou ministrov alebo VIP osôb), poskytovateľ opätovne procesne správne doplní, opraví a vyžiada schválenie/potvrdenie extradície, deportácie, eskorty na preferovaných resp. novo navrhovaných letoch.
	6. V momente, keď žiadateľ (ÚMPS a ÚHCP P PZ a Migračný úrad) extradíciu, deportáciu alebo eskortu s určitosťou potvrdí, a rovnako udelí súhlas s prepravou extradovanej, deportovanej alebo eskortovanej osoby na svojej linke aj letecký dopravca, poskytovateľ záväzne vystaví letenky. Po vystavení leteniek až do úplného ukončenia extradície, deportácie alebo eskorty, zabezpečí poskytovateľ priebežnú kontrolu v rezervačnom systéme, zabezpečí najmä check-in a boarding passy pre členov eskorty a extradovanej, deportovanej alebo eskortovanej osoby.V prípade neočakávaných komplikácií alebo akýchkoľvek zmien, náhleho zrušenia letov, posunu časov, technických porúch, či prípadných štrajkov alebo dodatočného zamietnutia deportácie, flexibilne a bez zbytočného odkladu o vzniknutej situácii informuje príslušného žiadateľa a zároveň urgentne v rezervačnom systéme alebo priamo u dopravcu (telefonicky, elektronicky) vykoná opatrenia smerujúce k vyriešeniu vzniknutej situácie, a to najmä prebookovanie eskorty a extradovanej, deportovanej alebo eskortovanej osoby na inú vhodnú linku, úplné zrušenie letu bez nároku na finančné vyrovnanie leteckého dopravcu voči žiadateľovi.
	7. Poskytovateľ sa zaväzuje administratívne zabezpečiť storno záväznej rezervácie/záväznej objednávky alebo letenky, ak bola letenka požadovaná vo výzve stornovateľná alebo zmenu záväznej rezervácie/záväznej objednávky alebo letenky ak bola letenka požadovaná vo výzve meniteľná. Stornovanie alebo zmenu letenky môže uskutočniť Objednávateľom poverený zamestnanec prostredníctvom adries uvedených v bode 2.1. tejto Dohody oznámením o stornovaní objednávky alebo letenky, a to v pracovných dňoch od 00.00 hod. do 24.00 hod. a aj cez víkendy alebo iné dni pracovného pokoja oznámením o stornovaní/zmene objednávky/letenky. Poskytovateľ bude pred uskutočnením storna/zmeny letenky vopred informovať Objednávateľa o výške čiastky, ktorú môže Objednávateľ požadovať vrátiť v závislosti od podmienok konkrétnej leteckej spoločnosti. Objednávateľ môže vyžadovať predloženie relevantného dokladu o výške tejto čiastky. Poskytovateľ sa zároveň zaväzuje administratívne zabezpečiť všetky potrebné úkony s poisťovňou v prípade uplatnenia poistenia storna letenky zo zdravotných dôvodov riadne podložených dokumentáciou od lekára, v prípade ak bola záväzná rezervácia/objednávka/letenka požadovaná už ako letenka poistená voči stornu letenky.
	8. Objednávateľ sa zaväzuje, že na základe záväznej rezervácie zašle prostredníctvom adresy uvedenej v bode 2.1. tejto Dohody alebo  e-mailových adries poverených osôb na administratívne úkony záväznú objednávku (podklad za účelom fakturácie zaslaný Objednávateľom po vystavení záväznej rezervácie), ktorej minimálnymi náležitosťami na zabezpečenie prepravy sú:
* Názov, sídlo, číslo účtu, bankové spojenie, číslo telefónu, číslo faxu, e-mail Objednávateľa
* Meno a priezvisko osoby poverenej na podanie žiadosti o vystavenie záväznej rezervácie
* Názov a sídlo, číslo IČO Poskytovateľa
* Označenie miesta odletu/odletov
* Počet leteniek
* Označenie druhu letenky/leteniek (či sa jedná o jednosmernú a/alebo spiatočnú letenku)
* Čas a dátum odletu, ak ide o jednosmernú letenku; čas a dátum odletu a čas a dátum príletu, ak ide o spiatočnú letenku
* Informácie o leteckej spoločnosti (názov spoločnosti, najdôležitejšie informácie o lete)
* Cena letenky
* Termín/termíny doručenia letenky/leteniek Objednávateľovi
* Spresnenie podmienok fakturácie
* Ďalšie informácie a požiadavky súvisiace a potrebné na plnenie predmetu Dohody.

* 1. Poskytovateľ sa zaväzuje doručiť letenku/letenky v elektronickej forme Objednávateľovi.
	2. Prevzatie letenky a súlad prevzatej letenky/leteniek s objednávkou potvrdí osoba poverená na prevzatie letenky/leteniek elektronicky.
	3. Poskytovateľ je povinný elektronicky doručiť Objednávateľovi letenku spolu so všetkými dokladmi, ktoré sa k letenke vydávajú.

**Článok 3**

**Práva a povinnosti zmluvných strán**

* 1. Poskytovateľ sa zaväzuje poskytnúť Objednávateľovi všetku súčinnosť nevyhnutnú na plnenie tejto Dohody a/alebo písomnej objednávky.
	2. Všetky dokumenty súvisiace s touto Dohodou a to najmä rezervácia, záväzná písomná objednávka a faktúry Zmluvné strany vypracovávajú v slovenskom jazyku, a tieto dokumenty musia obsahovať všetky dohodnuté a všeobecne záväznými právnymi predpismi platnými na území SR požadované údaje.
	3. V Prílohe č. 2 tejto Dohody sú uvedené údaje o všetkých známych subdodávateľoch Poskytovateľa, ktorí sú známi v čase uzavierania tejto Dohody, a údaje o osobe oprávnenej konať za subdodávateľa v rozsahu: obchodné meno, sídlo/miesto podnikania, IČO, percentuálny podiel z hodnoty predmetu Dohody a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
	4. Poskytovateľ sa zaväzuje oznámiť Objednávateľovi akúkoľvek zmenu údajov u subdodávateľov uvedených v Prílohe č. 2 tejto Dohody, a to bezodkladne.
	5. V prípade zmeny subdodávateľa je Poskytovateľ povinný najneskôr do piatich (5) pracovných dní odo dňa zmeny subdodávateľa predložiť Objednávateľovi informácie o novom subdodávateľovi v rozsahu údajov podľa bodu 3.2 tohto článku tejto Dohody.
	6. Subdodávateľ alebo subdodávatelia podľa osobitného predpisu, ktorí podľa § 11 ods. 1 zákona č. 343/2015 Z. z. majú povinnosť zapisovať sa do registra partnerov verejného sektora, musia byť zapísaní v registri partnerov verejného sektora. Povinnosť zápisu do registra partnerov verejného sektora upravuje osobitný predpis - zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“). Poskytovateľ je povinný objednávateľovi najneskôr v 5. deň, ktorý predchádza dňu, v ktorom sa subdodávateľ začne podieľať na plnení predmetu Dohody, predložiť písomné oznámenie o zmene subdodávateľa, ktoré bude obsahovať údaje minimálne v rozsahu: obchodné meno, sídlo/miesto podnikania, IČO, percentuálny podiel z hodnoty plnenia a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
	7. Poskytovateľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Poskytovateľ zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.
	8. Poskytovateľ vyhlasuje, že v čase uzatvorenia tejto Dohody je zapísaný v registri partnerov verejného sektora v súlade so zákonom č. 315/2016 Z. z., pokiaľ sa ho povinnosť zápisu do registra partnerov verejného sektora týka.
	9. Ak sa na strane Poskytovateľa ako Zmluvnej strany podieľa skupina poskytovateľov podľa § 37 zákona č. 343/2015 Z. z., má každý člen tejto skupiny poskytovateľov povinnosť byť zapísaný v registri partnerov verejného sektora.
	10. V prípade, že Poskytovateľ, jeho subdodávateľ podľa zákona č. 343/2015 Z. z. alebo subdodávateľ podľa zákona č. 315/2016 Z. z., má povinnosť byť zapísaný v registri partnerov verejného sektora podľa zákona č. 315/2016 Z. z., Poskytovateľ vyhlasuje, že jeho konečným užívateľom výhod zapísaným v registri partnerov verejného sektora, rovnako ani konečným užívateľom výhod jeho subdodávateľa podľa zákona č. 343/2015 Z. z. alebo subdodávateľa podľa zákona č. 315/2016 Z. z., nie je:

 1. prezident Slovenskej republiky,

 2. člen vlády,

 3. vedúci ústredného orgánu štátnej správy, ktorý nie je členom vlády,

 4. vedúci orgánu štátnej správy s celoslovenskou pôsobnosťou,

 5. sudca Ústavného súdu Slovenskej republiky alebo sudca,

 6. generálny prokurátor Slovenskej republiky, špeciálny prokurátor alebo prokurátor,

 7. verejný ochranca práv,

 8. predseda Najvyššieho kontrolného úradu Slovenskej republiky a podpredseda Najvyššieho kontrolného úradu Slovenskej republiky,

 9. štátny tajomník,

 10. generálny tajomník služobného úradu,

 11. prednosta okresného úradu,

 12. primátor hlavného mesta Slovenskej republiky Bratislavy, primátor krajského mesta alebo primátor okresného mesta, alebo

 13. predseda vyššieho územného celku.

* 1. Poskytovateľ je povinný strpieť výkon kontroly/auditu/overovania oprávnenými osobami a poskytnúť im všetku potrebnú súčinnosť.

Poskytovateľ berie na vedomie, že ak bude predmet dohody hradený z európskych fondov, bude predmetom administratívnej kontroly procesu verejného obstarávania zo strany príslušného riadiaceho orgánu a/alebo sprostredkovateľského orgánu. Poskytovateľ sa zaväzuje strpieť výkon kontroly/auditu súvisiacej s plnením predmetu tejto dohody kedykoľvek počas trvania príslušnej Zmluvy o poskytnutí nenávratného finančného príspevku uzavretej objednávateľom ako prijímateľom nenávratného finančného príspevku za účelom financovania predmetu plnenia podľa tejto dohody, a to zo strany oprávnených osôb na výkon kontroly/auditu v zmysle príslušných právnych predpisov SR a EÚ, najmä zákona č.121/2022 Z. z. o príspevkoch z fondov Európskej únie a o zmene a doplnení niektorých zákonov a zákona č. 357/2015 Z. z. o finančnej kontrole a audite a o zmene a doplnení niektorých zákonov a príslušnej Zmluvy o nenávratnom finančnom príspevku a jej príloh vrátane Všeobecných zmluvných podmienok pre také zmluvy a poskytnúť týmto orgánom riadne a včas všetku potrebnú súčinnosť. Osobami oprávnenými na výkon kontroly/auditu sú najmä:

a) Poskytovateľ a ním poverené osoby,

b) Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,

c) Najvyšší kontrolný úrad SR a ním poverené osoby,

d) Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu,

e) Splnomocnení zástupcovia Európskej Komisie a Európskeho dvora audítorov,

f) Orgán zabezpečujúci ochranu finančných záujmov EÚ,

g) Osoby prizvané orgánmi uvedenými v písmenách a) až f) v súlade s príslušnými právnymi predpismi SR a právnymi aktmi EÚ.

3.12. Zmluvné strany sa zaväzujú zachovávať mlčanlivosť o dôverných informáciách počas doby platnosti tejto Dohody aj po jej skončení.

Zmluvné strany sa dohodli, že všetky informácie, ktoré si navzájom poskytnú, sú dôverného charakteru a bez písomného súhlasu druhej Zmluvnej strany ich nemôžu poskytnúť tretím osobám.

1. Záväzok zachovávať mlčanlivosť podľa tejto Dohody sa nevzťahuje na informácie, ktoré sa stanú verejne známe a prístupné. Za porušenie povinnosti mlčanlivosti sa nepovažuje ani to, ak je Zmluvná strana povinná dôvernú informáciu poskytnúť na základe osobitného zákona, a to najmä zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov .
2. Dôverné informácie budú slúžiť len na účel vzniku záväzkovo-právneho vzťahu medzi stranami tejto Dohody vo veci realizácie zákazky a Zmluvné strany ich nebudú odovzdávať, oznamovať ani inak poskytovať tretej osobe v celosti, ani v časti, okrem prípadov keď sa informácie stanú verejné známe a prístupné alebo ak je Zmluvná strana povinná dôvernú informáciu poskytnúť na základe osobitného zákona.
3. Materiály, dokumenty a ďalšie jednotlivé súčasti dôverných informácií, ktoré budú použité počas plnenia tejto Dohody, musia byť evidované u oboch Zmluvných strán, predovšetkým s presným označením jednotlivej informácie, dokumentu alebo inej časti dôverných informácií, určením počtu rozmnoženín v akejkoľvek forme a označením, že ide o dôvernú informáciu.
4. Všetky nosiče obsahujúce dôverné informácie, a to bez ohľadu na ich formu sú Zmluvné strany povinné chrániť pred ich stratou, poškodením, odcudzením, zničením, nedovoleným rozmnožovaním, rozširovaním alebo iným neoprávneným použitím, či použitím v rozpore s touto Dohodou.
5. Zmluvné Strany sa môžu písomne dohodnúť na vyhotovení rozmnoženín dôverných informácií s následným zaevidovaním takejto dôvernej informácie v počte kusov s uvedením, kto materiál rozmnožil a dátum vyhotovenia rozmnoženiny. Nové rozmnoženiny materiálu musia byť označené ako súčasť dôverných informácií.
6. Nakladanie s dôvernými informáciami je povolené len v rozsahu štatutárnych orgánov Zmluvných strán a ich členov a určených zamestnancov, ktorých si vo svojej pôsobnosti určia Zmluvné strany.
7. Za dôverné informácie sa považujú aj zápisy zo stretnutí Zmluvných strán, ktoré sa uskutočňujú v súvislosti s plnením tejto Dohody.
8. Zmluvné Strany vyhlasujú, že zaviažu svojich zamestnancov pri oboznamovaní sa s dôvernými informáciami povinnosťou mlčanlivosti o dôverných informáciách.

**Článok 4**

**Cena predmetu Dohody**

* 1. Cena za poskytnutie služieb je stanovená dohodou Zmluvných strán v súlade so zákonom Národnej rady Slovenskej republiky č.18/1996 Z. z. o cenách v znení neskorších predpisov (ďalej len „zákon o cenách“) a vyhlášky Ministerstva financií SR č. 87/1996 Z. z., ktorou sa vykonáva zákon o cenách.
	2. Cena za poskytnutie služby podľa bodu 4.1 tohto článku Dohody je celkovou a konečnou cenou a zahrňuje všetky poplatky a finančné plnenia súvisiace s poskytnutými službami v súlade s Prílohou č. 1 tejto Dohody, a to najmä cenu letenky, náklady na letiskové poplatky, náklady na palivové poplatky, náklady na vystavenie a doručenie letenky, náklady na rezerváciu letenky, poplatky za batožinu, poplatok za check in, prípadne iné poplatky, ktoré sa viažu na príslušnú leteckú prepravu vrátane sprostredkovateľského poplatku (ďalej len „servisný poplatok“). Servisný poplatok za zabezpečenie služieb za 1 osobu je vo výške ......... EUR bez DPH (slovom............... eur).Poskytovateľ predloží pri každej požiadavke na zabezpečenie služieb aj printscreen letenky z globálneho leteckého rezervačného systému, na ktorom bude uvedená nákupná cena letenky od priamej leteckej spoločnosti.
	3. Cena ponúknutá Poskytovateľom tejto Dohody musí zohľadňovať všetky relevantné reklamné a marketingové akcie, výhody vernostných programov a výhod, ktoré ponúkajú letecké spoločnosti, pričom tieto výhody sú viazané na Objednávateľa, a nie na prepravovanú osobu. Poskytovateľ je povinný oznámiť a poskytnúť Objednávateľovi všetky výhody a bonusy, ktoré poskytujú letecké spoločnosti z dôvodu plnenia predmetu Dohody pri objednanej leteckej preprave alebo pri budúcej leteckej preprave.
	4. Celková cena za poskytnuté služby podľa tejto Dohody vrátane servisných poplatkov nesmie presiahnuť predpokladanú hodnotu zákazky, ktorá je 800 000,00 EUR bez DPH (slovom osemstotisíc eur). Objednávateľ nie je povinný vyčerpať finančný limit plnenia uvedený v tomto bode Dohody.
	5. Predmet Dohody je financovaný z prostriedkov Objednávateľa v súlade s rozpočtom na kalendárne roky 2025 – 2028, z fondu AMIF – fond pre azyl, migráciu a integráciu a z fondu ISF – Fond pre vnútornú bezpečnosť.

**Článok 5**

**Platobné podmienky a fakturácia**

* 1. Poskytovateľ vystaví faktúru za poskytnuté služby Objednávateľovi najskôr nasledujúci pracovný deň po zabezpečení služieb a doručí ju v listinnej forme na adresu Objednávateľa najskôr nasledujúci pracovný deň po jej vystavení alebo v podobe e-faktúry na mailovú adresu:

efaktura@minv.sk (adresa doručenia MV SR, Pribinova 2, 812 72 Bratislava)

faktury.ba@minv.sk (adresa doručenia Centrum podpory Bratislava)

faktury.nr@minv.sk (adresa doručenia Centrum podpory Nitra)

faktury.tt@minv.sk (adresa doručenia Centrum podpory Trnava)

faktury.ke@minv.sk (adresa doručenia Centrum podpory Košice)

faktury.tn@minv.sk (adresa doručenia Centrum podpory Trenčín)

faktury.bb@minv.sk (adresa doručenia Centrum podpory Banská Bystrica)

faktury.po@minv.sk (adresa doručenia Centrum podpory Prešov)

faktury.za@minv.sk (adresa doručenia Centrum podpory Žilina).

* 1. Poskytovateľ k faktúre pripojí špecifikáciu účtovanej ceny a jednu kópiu objednávky, pričom faktúra musí obsahovať náležitosti podľa zákona č. 222/2004 Z. z. o dani z pridanej hodnoty v znení neskorších predpisov musí obsahovať všetky náležitosti daňového dokladu podľa všeobecne záväzných právnych predpisov platných na území SR. V prípade, že faktúra nebude obsahovať stanovené náležitosti, alebo v nej nebudú uvedené správne údaje podľa tejto Dohody, je Objednávateľ oprávnený faktúru vrátiť Poskytovateľovi v lehote desiatich (10) pracovných dní od dňa jej doručenia Objednávateľovi. V tomto prípade sa preruší plynutie lehoty splatnosti a nová lehota splatnosti faktúry začne plynúť dňom doručenia opravenej faktúry.
	2. Lehota splatnosti faktúry je tridsať (30) dní odo dňa jej doručenia Objednávateľovi. Ak faktúra a jej prílohy nebudú obsahovať všetky dohodnuté náležitosti, Objednávateľ môže takúto faktúru vrátiť Poskytovateľovi s uvedením všetkých nedostatkov, ktoré sa majú odstrániť. V takomto prípade začne plynúť nová lehota splatnosti dňom riadneho doručenia opravenej faktúry Poskytovateľovi.
	3. Platby za poskytnuté plnenia budú realizované Objednávateľom výhradne bezhotovostne prevodným príkazom na účet Poskytovateľa uvedeného v záhlaví tejto Dohody. Bankové spojenie Poskytovateľa uvedené na faktúre musí byť zhodné s bankovým spojením Poskytovateľa uvedeným v záhlaví tejto Dohody. Cena sa považuje za uhradenú dňom odpísania finančných prostriedkov z bankového účtu Objednávateľa.
	4. Objednávateľ neposkytne Poskytovateľovi žiadne preddavky ani zálohy.
	5. Objednávateľ a Poskytovateľ sa zaväzujú plniť povinnosť v zmysle  zákona č. 215/2019 Z. z. o zaručenej elektronickej fakturácii  a centrálnom elektronickom systéme a o doplnení  niektorých zákonov, ktorým  dochádza k zavedeniu povinnosti používať zaručené elektronické faktúry, v termíne a rozsahu, ktoré oznámilo Ministerstvo financií Slovenskej republiky vo svojom publikačnom orgáne.

**Článok 6**

**Doba platnosti dohody**

Dohoda sa uzatvára na obdobie 36 mesiacov od nadobudnutia jej účinnosti alebo do vyčerpania maximálneho finančného limitu uvedeného v článku 4 bod 4.4 tejto Dohody, podľa toho ktorá skutočnosť nastane skôr.

**Článok 7**

# Reklamačné podmienky

Ak Poskytovateľ nezabezpečí technicky a administratívne celý proces vybavenia leteniek určených na vykonanie extradície, deportácie a eskorty v zmysle Dohody a OPZ alebo doručí Objednávateľovi chybnú letenku (napríklad na letenke budú uvedené nesprávne alebo neúplné informácie alebo údaje) alebo letenku, ktorá bude v rozpore so záväznou objednávkou, alebo ak letenka bude doručená Objednávateľovi oneskorene, Objednávateľ je oprávnený ju odmietnuť a Poskytovateľ je povinný bezodkladne doručiť Objednávateľovi upravenú letenku v dodatočnej lehote tak, aby nebol ohrozený prílet alebo odlet podľa objednávky. Týmto nie je dotknuté právo Objednávateľa na náhradu škody alebo na zmluvnú pokutu podľa tejto Dohody.

**Článok 8**

**Zodpovednosť za škodu**

* 1. Zodpovednosť za škodu spôsobenú pri plnení tejto Dohody sa riadi príslušnými ustanoveniami zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) o náhrade škody.
	2. Zmluvné strany sú povinné predchádzať vzniku škody a urobiť všetky vhodné a primerané opatrenia k odvráteniu hroziacej škody a v prípade vzniku škody urobiť všetky nevyhnutné opatrenia k tomu, aby rozsah škody bol čo najnižší.
	3. Zmluvná strana, ktorá poruší svoju povinnosť uvedenú v tejto Dohode, je povinná nahradiť škodu tým spôsobenú druhej Zmluvnej strane, okrem prípadu, ak preukáže, že porušenie povinností bolo spôsobené okolnosťami vylučujúcimi zodpovednosť (vyššia moc). Týmto nie je dotknutá povinnosť Zmluvnej strany zaplatiť v celom rozsahu zmluvnú pokutu. Za vyššiu moc sa pre účely tejto Dohody považujú udalosti, ktoré nie sú závislé od konania Zmluvných strán, a ktoré nemôžu Zmluvné strany ani predvídať ani nijakým spôsobom priamo ovplyvniť, a to najmä vojna, mobilizácia, povstanie, živelné pohromy, požiare, embargo, karantény.
	4. Ak poskytovateľ nezabezpečí technicky a administratívne celý proces vybavenia leteniek potrebných na vykonanie služby podľa tejto Dohody a OPZ a nastane situácia, že Poskytovateľ nedoručí letenku osobe poverenej na prevzatie letenky ani v čase potrebnom na letiskové odbavenie a spôsobí tým zmeškanie odletu cestujúceho, Objednávateľ má právo na plnú náhradu ceny letenky a náhradu škody (napríklad škoda Objednávateľa spočívajúca v zabezpečení dopravy na letisko a z letiska, zabezpečenie hotela a pod.), ktorá tým bola Objednávateľovi spôsobená. Právo na zmluvné pokuty uvedené v článku 9 tejto Dohody týmto nie je dotknuté.

**Článok 9**

**Zmluvné pokuty a úroky z omeškania**

* 1. Ak Poskytovateľ poruší niektorú zo svojich povinností uvedených v článku 2 bod 2.2. až 2.9.,2.11.,2.13., článku 4 bod 4.2. a 4.3. a článku 7 tejto Dohody, Objednávateľ má nárok na zaplatenie zmluvnej pokuty vo výške 1 000,- EUR (slovom jedentisíc eur) za každé jednotlivé aj opakované porušenie tejto Dohody. Právo na náhradu škody Poskytovateľom Objednávateľovi týmto nie je dotknuté.
	2. V prípade nedodržania termínu a času doručenia letenky podľa písomnej objednávky Objednávateľa, so všetkými dokladmi, ktoré sa k letenke vydávajú Poskytovateľ je povinný zaplatiť Objednávateľovi zmluvnú pokutu vo výške 20 % z ceny oneskorene dodanej letenky. Právo objednávateľa na náhradu škody Poskytovateľom nie je týmto dotknuté.
	3. Ak je Objednávateľ v omeškaní so zaplatením faktúry po lehote jej splatnosti, Poskytovateľ je oprávnený účtovať Objednávateľovi zákonné úroky z omeškania
	4. Poskytovateľ je povinný zaplatiť zmluvnú pokutu v zmysle tohto článku Objednávateľovi do 15 dní od doručenia odôvodnenej písomnej výzvy na zaplatenie zmluvnej pokuty.

9.5. V prípade porušenia niektorého záväzku alebo povinnosti v článku 3 bod 3.12. tejto Dohody je strana tejto Dohody, ktorá svoj záväzok alebo povinnosť porušila povinná zaplatiť druhej strane tejto Dohody zmluvnú pokutu v sume 3 000,- EUR (slovom tritisíc eur) za každé jednotlivé porušenie, a to na základe písomnej výzvy druhej strany Dohody.

**Článok 10**

**Skončenie Dohody**

* 1. Túto Dohodu je možné skončiť:
1. písomnou dohodou,
2. písomným odstúpením od tejto Dohody,
3. písomnou výpoveďou.
	1. Objednávateľ je oprávnený písomne odstúpiť od tejto Dohody v prípade závažného porušenia Dohody. Za závažné porušenie Dohody sa považuje:
4. také porušenie Dohody Poskytovateľom, ktoré ohrozilo alebo narušilo plnenie predmetu tejto Dohody,
5. menej závažné porušenie Dohody Poskytovateľom, ktoré Poskytovateľ napriek elektronickou poštou doručenej výzve Objednávateľa neodstráni v lehote uvedenej vo výzve.
6. opakované menej závažné porušenie Dohody Poskytovateľom, pričom za opakované sa považuje, ak nastalo aspoň dvakrát.
	1. Za menej závažné porušenie zmluvných povinností Poskytovateľa sa považuje porušenie všetkých ostatných zmluvných povinností dohodnutých v tejto Dohode, ktoré neohrozujú alebo nenarušujú plnenie tejto Dohody.
	2. Objednávateľ ma právo písomne odstúpiť od tejto Dohody, ak:
7. v čase jej uzavretia existoval dôvod na vylúčenie Poskytovateľa pre nesplnenie podmienky účasti podľa § 32 ods. 1 písm. a) zákona č. 343/2015 Z. z.,
8. ak Dohoda nemala byť uzavretá s Poskytovateľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,
9. Poskytovateľ a /alebo subdodávateľ/subdodávatelia Poskytovateľa nebol/neboli v čase uzavretia Dohody zapísaný/zapísaní v registri partnerov verejného sektora alebo ak bol/boli vymazaný z registra partnerov verejného sektora podľa zákona č. 315/2016 Z. z.; alebo
10. došlo k splneniu zákonných dôvodov na odstúpenie od Dohody (najmä § 19 zákona
č. 343/2015 Z. z.),
11. proti Poskytovateľovi sa začalo konkurzné konanie alebo reštrukturalizácia,
12. Poskytovateľ vstúpil do likvidácie,
13. pre Poskytovateľa sa stane plnenie z tejto Dohody úplne nemožným.
	1. Poskytovateľ má právo odstúpiť od tejto Dohody ak:
* Objednávateľ preukázateľným spôsobom neposkytuje Poskytovateľovi potrebnú súčinnosť pri plnení tejto Dohody, a to ani po doručenom písomnom upozornení a poskytnutí primeranej lehoty na nápravu Poskytovateľom,
* Objednávateľ poruší Dohodu podstatným spôsobom, pričom za podstatné porušenie na strane Objednávateľa sa považuje omeškanie Objednávateľa s úhradou faktúry/faktúr o viac ako 60 dní po lehote jej/ich splatnosti.
	1. Na odstúpenie od Dohody sa vyžaduje písomná forma. Odstúpenie nadobúda účinnosť dňom jeho doručenia druhej Zmluvnej strane. Adresami na doručovanie písomného odstúpenia sú adresy Zmluvných strán uvedené v záhlaví tejto Dohody.
	2. Vzájomne poskytnuté plnenia, poskytnuté do dňa odstúpenia od tejto Dohody si Zmluvné strany ponechajú. Poskytovateľ má nárok na náhradu dôvodných a preukázateľne vynaložených nákladov do dňa odstúpenia od tejto Dohody.
	3. Zmluvne strany môžu túto Dohodu písomne vypovedať aj bez udania dôvodu. Výpovedná lehota je tri (3) mesiace a začne plynúť prvým dňom mesiaca nasledujúcom po mesiaci, v ktorom bola výpoveď doručená druhej Zmluvnej strane.

**Článok 11**

**Osobitné ustanovenia a riešenie sporov**

* 1. Akákoľvek písomnosť alebo iné správy, ktoré sa doručujú v súvislosti s touto Dohodou a objednávkou (každá z nich ďalej ako „Oznámenie“) musia byť v písomnej podobe;
* doručené (i) osobne, (ii) poštou prvou triedou s uhradeným poštovným, (iii) kuriérom prostredníctvom kuriérskej spoločnosti alebo (iv) elektronickou poštou na adresy, ktoré budú oznámené v súlade s týmto článkom Dohody.
* Oznámenie bude odoslané na adresu uvedenú nižšie alebo inej osobe alebo na inú adresu, ktorú Objednávateľ priebežne písomne oznámi Poskytovateľovi v súlade s týmto článkom Dohody:

Objednávateľ:

Ministerstvo vnútra Slovenskej republiky

Pribinova 2, 812 72 Bratislava – Staré Mesto, Slovenská republika

k rukám:

email: xxxxxxxxxxx@minv.sk

Oznámenie poskytované Poskytovateľovi bude zaslané na adresu uvedenú nižšie alebo inej osobe alebo na inú adresu, ktorú Poskytovateľ priebežne písomne oznámi Objednávateľovi v súlade s týmto článkom Dohody:

Poskytovateľ:

[•]

[•]

k rukám: [•]

email: [•]

* 1. Oznámenie nadobúda účinnosť okamihom jeho prevzatia a má sa za prevzaté:
* v čase jeho doručenia (alebo odmietnutia jeho prevzatia), pokiaľ sa doručuje osobne alebo kuriérom; alebo
* v čase jeho doručenia, ale najneskôr v piaty (5) kalendárny deň po jeho odoslaní, pokiaľ sa doručuje ako poštová zásielka prvej triedy s uhradeným poštovným; alebo
* v čase jeho doručenia, ale najneskôr nasledujúci kalendárny deň po jeho odoslaní, pokiaľ sa doručuje prostredníctvom elektronickej pošty.
	1. Ak je v súvislosti s vymedzením významu nejakého výrazu v ňom použité veľké začiatočné písmeno, je tak len na uľahčenie orientácie v texte a výraz má rovnaký význam aj s malým začiatočným písmenom, ibaže z kontextu vyplýva inak. Ak z kontextu nevyplýva iné, výrazy v jednotnom čísle zahŕňajú aj význam množného čísla a naopak.
	2. Poskytovateľ nie je oprávnený jednostranne započítať akúkoľvek svoju pohľadávku voči pohľadávkam Objednávateľa.
	3. Ak ktorékoľvek z ustanovení tejto Dohody alebo písomnej objednávky bude považované za nezákonné, neplatné alebo nevykonateľné (celkom alebo z časti) podľa akéhokoľvek všeobecne záväzného právneho predpisu platného na území SR, pravidla alebo na inom základe, také ustanovenie (alebo jeho časť) nebude v rozsahu, ktorý je neplatný tvoriť časť tejto Dohody alebo písomnej objednávky, avšak zákonnosť, platnosť a vykonateľnosť zvyšných ustanovení Dohody zostane nedotknutá.
	4. Dodávateľ/subdodávateľ sa podrobí výkonu kontroly/auditu/kontroly na mieste súvisiaceho s dodávaným tovarom, stavebnými prácami a službami, kedykoľvek počas platnosti a účinnosti zmluvy o poskytnutí NFP, resp. v rozhodnutí o schválení žiadosti o NFP, a to oprávnenými osobami na výkon tejto kontroly/auditu podľa príslušných všeobecne záväzných právnych predpisov SR a EÚ, a poskytne im všetku potrebnú súčinnosť. Osoby oprávnené na výkon kontroly/auditu/kontroly na mieste súvisiaceho s dodávaným tovarom, stavebnými prácami a službami, sú napríklad: poverené osoby Riadiaceho orgánu, poverené osoby útvaru vnútorného auditu MV SR, poverené osoby Orgánu auditu, Úradu vládneho auditu a Orgánom auditu poverené osoby, poverené osoby Najvyššieho kontrolného úradu SR, Úradu pre verejné obstarávanie, splnomocnení zástupcovia Európskej komisie a Európskeho dvora audítorov, poverené osoby Európskeho úradu pre boj proti podvodom, ako aj osoby prizvané kontrolnými organmi v súlade s pravidlami uvedenými v zmluve o poskytnutí NFP, resp. v rozhodnutí o schválení žiadosti o NFP.
	5. Zmluvné strany sa dohodli, že pohľadávky vyplývajúce z tejto Dohody a/alebo písomnej objednávky môžu byť postúpené na tretie osoby len s predchádzajúcim písomným súhlasom druhej Zmluvnej strany.

**Článok 12**

**Záverečné ustanovenia**

* 1. Táto Dohoda nadobúda platnosť dňom jej podpisu obidvoma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv, ktorý vedie Úrad vlády SR, v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov, a ktorými sa menia a dopĺňajú niektoré zákony. Dohodu uverejní Objednávateľ. Pre vylúčenie pochybností  účinnosť tejto Dohody  je podmienená  odkladacou podmienkou  uvedenou v nasledovnej vete**.** Vzhľadom na  financovanie predmetu zákazky   zo  štrukturálnych fondov EÚ  sa zmluvné strany v súlade s ust.  § 47a ods. 2 Občianskeho zákonníka  dohodli, že táto Dohoda  nadobudne účinnosť až po  schválení  financovania  predmetu zákazky, a to  dňom doručenia  správy Ministerstvu o schválení  financovania predmetu zákazky  v rámci  finančnej kontroly  zo strany poskytovateľa  finančných prostriedkov  v súlade s príslušnou  Zmluvou o poskytnutí NFP alebo dňom splnenia  podmienok  na uplatnenie ex-ante  finančnej opravy  v súlade s príslušnou  Zmluvou o poskytnutí NFP.
	2. Táto Dohoda je vyhotovená v troch (3) rovnopisoch s platnosťou originálu, jeden (1) rovnopis zostane Poskytovateľovi a dva (2) rovnopisy zostanú Objednávateľovi.
	3. Právne vzťahy touto Dohodou zvlášť neupravené sa riadia ustanoveniami Obchodného zákonníka a ostatných všeobecne záväzných právnych predpisov platných na území SR.
	4. Túto Dohodu je možné meniť len na základe písomných a očíslovaných dodatkov k tejto Dohode.
	5. Zmluvné strany vyhlasujú, že si Dohodu prečítali, jej zneniu porozumeli, že nebola uzatvorená v tiesni, ani za zvlášť nevýhodných podmienok a na znak súhlasu s jej obsahom ju vlastnoručne podpisujú.

**Prílohy:**

Príloha č. 1: Opis predmetu zákazky

Príloha č. 2: Zoznam subdodávateľov

Príloha č. 3: Štruktúrovaný rozpočet ceny

 V Bratislave dňa ........................... V Bratislave dňa .........................

 Objednávateľ Poskytovateľ

-–––––––––––––––––––– –––––––––––––––––––––